text: Arbejdsnedlæggelser i Billund Lufthavn
  20 marts 2016 kl. 17.32
  Arbejdsnedlæggelserne kan komme til at betyde forsinkelser for fly, som skal lette fra Lufthavnen søndag aften. Det er rampeafdelingen som holder fagligt møde.
  En annonym kilde oplyser til TV SYD, at personalet i rampeafdelingen vil tillade at fly kan lande i lufthavnen, så der ikke opstår uheldige situationer, men fly som har afgang fra Billund Lufthavn får ikke lov til at lette.
  Lufthavnsdirektør Kjeld Zacho Jørgensen bekræfter overfor TV SYD, at der er arbejdsnedlæggelser.
  -Det er utrolig beklageligt, og vi kender endnu ikke årsagen til at medarbejderne i rampeafdelingen har besluttet at nedlægge arbejde for at holde fagligt møde. Men vi regner med at fly med afgang de næste timer også kan lette fra lufthavnen.
  Ifølge de oplysninger TV SYD er i besiddelse af står rampeafdelingen for tilkørsel af ramper til flyene, og de har ansvaret for brandberedskabet i Billund Lufthavn. Søndag aften er der cirka 30 fra afdelingen på arbejde, og som er gået til fagligt møde.
  